Konferencia EPALE otvorila tému občianskeho vzdelávania dospelých.
Peter Maľa
Pod záštitou EPALE sa v Bratislave dňa 21.4.206 uskutočnila v poradí už 6. slovensko-česká konferencia tentokrát s názvom „Rozvoj občianskych zručností dospelých v meniacom sa svete“. Podujatím, ktoré spojilo odborníkov z oboch krajín, sprevádzali Ľubica Gállová, námestníčka riaditeľa pre úsek celoživotného vzdelávania Štátneho inštitútu odborného vzdelávania a Tomáš Langer, expert z EPALE Česká republika.
Symbolické miesto konania
Konferencia sa symbolicky konala v priestoroch Moyzesovej siene, ktoré sú úzko späté s formovaním slovenskej demokracie. Práve na tomto mieste vzniklo 20. novembra 1989 prvé vyhlásenie Verejnosti proti násiliu, ktorá spolu so Študentským hnutím iniciovala Nežnú revolúciu. Historický kontext budovy dotvára aj memento udalostí z augusta 1968, kedy sa na schodoch susednej Právnickej fakulty stala obeťou streľby sovietskych vojsk študentka Danka Košanová.
Tieto historické míľniky podčiarkli hlavný odkaz konferencie: občianske vzdelávanie nie je len o uchovávaní historickej pamäte, ale predovšetkým o rozvoji kritického myslenia a aktívnom budovaní demokratickej spoločnosti. Úvodný kultúrny program v podaní koncertnej majsterky Štátnej opery v Banskej Bystrici, violončelistky Daniely Szeghő, a popredného slovenského míma Miroslava Kasprzyka, vniesol do témy umelecký rozmer a „umenie ticha“ ako formu dialógu.
Konferencia otvorila priestor na výmenu skúseností medzi odborníkmi zo Slovenska a Česka a ukázala, že občianske vzdelávanie má svoje miesto aj v celoživotnom vzdelávaní.

